ועדת העבודה, הרווחה והבריאות, כנסת 20, פרוטוקול מספר 73, 2015-10-26 13:10

אלי אלאלוף: אני חושב שיש לנו הזדמנות נדירה ומאוד מיוחדת ששני שרים – שר האוצר ידידי משה כחלון וכבוד שר הבריאות יעקב ליצמן – נמצאים אתנו בחוק כל כך מרכזי לחיים גם של היום ולחיינו העתידיים, הנושא של המזון.

אלי אלאלוף: הנושא של המזון הוא לא רק ההסדרה של כל החקיקה שקשורה למזון, כולל החי, אלא המטרה המרכזית שלו היא להוריד את יוקר המחיה.

אלי אלאלוף: קיבלנו מהמדען של משרד האוצר נתונים מאוד מזעזעים כמה נוצל הייבוא כדי לאפשר הימשכות מוגזמת על חשבון הציבור ובמיוחד הציבור החלש.

אלי אלאלוף: אני חייב לציין בפני השרים את העבודה המדהימה שנעשית ולא בזכותי אלא בזכות כל אחד מחברי הכנסת, מנציגי המשרדים השונים, הלשכה המשפטית של הוועדה והצוות המסור של הוועדה, עבודה אינטנסיבית שמתבטאת בעשרות שעות של עבודה כאשר כמעט כל יום אחרי עבודת הוועדה הצוותים המקצועיים ממשיכים בדיונים עד השעות המאוחרות של הלילה וזה כדי להביא את החוק הזה בזמן.

אלי אלאלוף: לוח הזמנים שלנו התקצר ואנחנו חייבים ב-4 לחודש להגיש את החוק במסגרת חוק ההסדרים.

אלי אלאלוף: יש כאן מהפכה לא קטנה שחייבת להיכנס לביצוע מיידי ולכן הדבר השני שבמקביל לתוכן של החוק אנחנו לוחצים עליו, זה לוח הזמנים של החוק ויישומו.

אלי אלאלוף: אנחנו מאוד מעוניינים – ואני חייב לומר שגם הצוותים המקצועיים – ורוצים לעשות את זה בלוח זמנים אפשרי אבל תחת לחץ לא קטן.

אלי אלאלוף: אני מבקש שנדע שכל עזרה שתאפשר את קיצור הזמן ליישום – אני אומר ליישום מלא של החוק – תהיה מבורכת לכל הצדדים.

אלי אלאלוף: אני חייב לציין חבריי השרים שזה לא רק טוב לכלכלה, זה לא רק טוב לעובדי המדינה אלא זה גם טוב לכל הפרטנרים כולל הנציגים של המגזרים השונים.

אלי אלאלוף: אני חייב לציין כאן שאם אלה הם נציגי הציבור ונציגי הארגונים שמגינים על הציבור ונציגי הארגונים שמאגדים את הגופים השונים, אם אלה היבואנים, אם אלה התעשיינים ולשכות המסחר למיניהן, כולם משקיעים בצורה הרצינית ביותר.

אלי אלאלוף: כאיש חדש במערכת אני חייב להגיד שאני מופתע מהכנות והיושר האינטלקטואלי והמקצועי של כל הגופים כדי להגיע לזה.

אלי אלאלוף: אין משרד שאנחנו פונים אליו והוא לא מגיע בשעות הלילה ובשעות היום לדיונים בוועדה אבל גם אחרי שעות העבודה ואנחנו מקבלים את התגובות הרציניות ביותר.

אלי אלאלוף: ברשותכם, נתחיל בדברי שר האוצר ואחר כך שר הבריאות.

משה כחלון: אדוני היושב ראש, חברי שר הבריאות, מנהלת הוועדה וילמה חסרה לנו ואני מניח שהיא תגיע.

משה כחלון: אני הייתי חבר ועדת העבודה והרווחה בשנים 2003-2006 והכרתי אותה עת הוועדה ישבה בחדרים הקודמים.

משה כחלון: לגבי רפורמת הקורנפלקס או הנושא בו אנחנו דנים בו היום, רק במשפט אחד, ואני מניח ששר הבריאות יתייחס, אומר שיש חשיבות גדולה לתחולת החוק, מתי הוא יתחיל.

משה כחלון: ביקשתי מהשר, ואני מניח שהוא יתייחס, כי הרפורמה הזאת צריכה לצאת לדרך.

משה כחלון: זאת רפורמה שחיכתה הרבה מאוד שנים וכל הזמן ידענו שאנחנו לא במצב של אם היא תקרה אלא אנחנו במצב של מתי היא תקרה ואני שמח שהיא קורית במסגרת חוק ההסדרים.

משה כחלון: הרפורמות שתופסות את מירב תשומת הלב בתקציב הזה שהוא באמת עמוס רפורמות ועמוס שינויים מבניים – רפורמות הדיור, בנקאות, כמובן המזון והפנסיה – מתקדמות באמת בקצב משביע רצון.

משה כחלון: אני באופן אישי מופתע מהדרך בה זה הולך והרבה הרבה בזכות ראשי הוועדות וכמובן בזכותו של אלי אלאלוף שמוביל את זה ביד רמה.

משה כחלון: אלה רפורמות מסובכות, קשות, מורכבות, עם הרבה גורמים, עם הרבה אינטרסנטים, ואני לא אומר את המילה אינטרסנטים במובן הרע של המילה, לא, ואפילו אומר אותה במובן הטוב של המילה כי כולם רוצים לעשות טוב אבל כל אחד בדרכו שלו.

משה כחלון: יושב כאן יושב ראש ועדה שאולי הוא לא מנוסה בכנסת אבל הוא מנוסה בעבודת הכנסת והוא מנוסה בארגון ובניהול והוא מגיע מהתחום וזה המזל שלנו.

משה כחלון: הכוח של אלי אלאלוף הוא במקום אחד.

משה כחלון: לפעמים מגיעים אנשים שיותר מבינים ממנו בתחום מסוים, במזון, בחקלאות, אבל הכוח של אלי אלאלוף הוא באובייקטיביות שלו.

משה כחלון: אלי לא חייב לאף אחד כלום אלא הוא חייב לציבור והכוח שלו הוא באובייקטיביות שלו.

משה כחלון: כשאלי מכריע, הוא מכריע ללא ספק.

משה כחלון: אנחנו יודעים במקורות שלנו שאין שמחה גדולה כשמחת התרת הספקות.

משה כחלון: כשאין לך ספק ואתה יודע מה אתה עושה ואתה בטוח במה שאתה עושה, החיים שלך הכי קלים.

משה כחלון: לכן בשיחות שלי עם אלי, גם בערבים, גם בטלפון, גם בבית, הבנתי ואני מרגיש שאלי יודע בדיוק לאן הוא הולך.

משה כחלון: לכן הדרך לא קלה אבל היא הרבה יותר נוחה ובטוחה.

משה כחלון: הרפורמה הזאת היא כמובן משפיעה על החיים של כולנו.

משה כחלון: המוצרים בהם אנחנו דנים כאן, אלה מוצרים שהציבור רוכש בסכום של כ-9,000 שקלים בשנה ואם נצליח להוזיל אפילו ב-10-15 אחוזים, תעשו את החשבון לבד.

משה כחלון: שוק המזון במדינת ישראל, ואני שמח שזה נחשף לאחרונה, הוא שוק מהריכוזיים במשק.

משה כחלון: ארבעים אחוזים מסל המזון נשלט על ידי ארבע חברות.

משה כחלון: זה משהו מטורף ולא אמיתי.

משה כחלון: תראו באירופה ובמקומות אחרים בעולם איזה מבחר וכמה חברות קיימות.

משה כחלון: בניתוח של משרד האוצר – אלי דיבר על זה – ראינו שהרווח המצרפי של עשרת הארגונים הגדולים עלה ב-230 אחוזים במהלך שמונה שנים.

משה כחלון: שינסו לחשוב כאן

משה כחלון: השכירים או העצמאים אם השכר שלהם עלה ב-230 אחוזים בשמונה השנים האחרונות.

משה כחלון: אל תעשו חשבון כי הוא גם לא עלה בעשרה אחוזים.

משה כחלון: חברים, שוק של 22 מיליארד שקלים רק למקטע הזה של המזון.

משה כחלון: היעד הוא הורדה של עשרות אחוזים במחירים.

משה כחלון: אנחנו צריכים לבוא בטענות גם לעצמנו.

משה כחלון: הרגולציה חונקת את היבואנים, הרגולציה חונקת את התחרות וגם כאן צריך לטפל, ואני שמח שהחוק הזה מטפל גם ברגולציה בשיתוף פעולה בלתי רגיל של משרד הבריאות.

משה כחלון: אנחנו נעזור גם ליבואנים ואנחנו נעזור גם ליצרנים.

משה כחלון: משרד האוצר מודע לקושי שעכשיו העברנו למשרד הבריאות ולמשרדים נוספים ואנחנו לא רק נדבר אלא גם נעשה.

משה כחלון: נסייע במשאבים, נסייע בכוח אדם, נסייע בתקציבים כי עשינו כאן העברת משקל כובד אדיר במיוחד למשרד הבריאות ואנחנו מודעים לכך.

משה כחלון: אנחנו מודעים לכך שזה מצריך תקנים ומצריך כוח אדם ומיומנות ואנחנו נעמוד לצדם כדי שהרפורמה הזאת תצא לפועל.

משה כחלון: רפורמה ללא משרד הבריאות לא תצא לפועל ולצורך כך נעמיד את כל האמצעים הדרושים לטובת משרד הבריאות.

משה כחלון: אני לא רוצה להשתמש במלים גדולות ולומר היסטורית או חצי היסטורית, אבל זאת רפורמה שמחכה הרבה מאוד שנים לביצוע שלה ואנחנו רואים אותה.

משה כחלון: הכנסנו אותה לחוק ההסדרים כדי להאיץ ולזרז אותה.

משה כחלון: היא רפורמה חברתית, היא רפורמה שמוזילה יוקר מחיה וזה לא סוד שכמה שהמשפחה יותר חלשה, האחוז שלה בצריכת המזון הוא יותר גבוה.

משה כחלון: לכן, אם אנחנו נוזיל בעשרה אחוזים או בעשרים אחוזים, אנחנו נוזיל לאותן קבוצות בכל המאה אחוזים של הצריכה שלהן.

משה כחלון: לכן זאת רפורמה חברתית ואני שמח לשמוע שכמעט כל המפלגות – אופוזיציה וקואליציה – תומכות.

משה כחלון: אם יש שינויים, בקשות והערות, זה כמובן תמיד מתקבל.

משה כחלון: אני מאמין גדול בכנסת ואני מאמין בחברי הכנסת ולא חשוב מאיזו מפלגה הם, ואם יש להם הערות לשינויים בטח לטובה, אני בטוח שאלי אלאלוף יודע לקבל אותן ולהוביל.

משה כחלון: אלה הדברים.

משה כחלון: משרד הבריאות, קיצור הזמן, ואלי, שוב תודה רבה לך על הכול ולא רק בשמי אלא בשם הרבה מאוד אזרחי מדינת ישראל שהולכים לחסוך מאות שקלים בחודש בעקבות העבודה הקשה שלך ושל חברי ועדת העבודה והרווחה של הכנסת.

משה כחלון: תודה.

אלי אלאלוף: כבוד השר ליצמן, בבקשה.

יעקב ליצמן: תודה רבה אדוני היושב ראש חבר הכנסת אלי אלאלוף.

יעקב ליצמן: אדוני שר האוצר משה כחלון, חברי הכנסת.

יעקב ליצמן: השר אמר שזה כמעט חצי היסטורי אבל ההיסטורי מתחיל קודם.

יעקב ליצמן: זה די נדיר, צוות קטלני כזה, ששר אוצר ויושב ראש ועדה יהיו שניהם כל כך חברתיים כדי שיוכלו להביא את הכול.

יעקב ליצמן: שם מתחילים הפתרונות ואז אפשר להקל יותר על הדברים.

יעקב ליצמן: אני שמח להיות שותף לזה.

יעקב ליצמן: אנחנו נכנסים לנושא הזה של מזון, מה שנקרא קורנפלקס, והרפורמות בו.

יעקב ליצמן: ברור שהציבור מחכה לזה כבר זמן רב.

יעקב ליצמן: כפי שציינתי קודם, בלי שיתוף הפעולה של שר האוצר לא היה ניתן להגיע לדבר הזה.

יעקב ליצמן: אני חייב לציין את אנשי משרד הבריאות לאו דווקא כדי להזכיר את האנשים שעבדו קשה עד עכשיו אלא בגלל שהם יצטרכו לעבוד גם אחר כך.

יעקב ליצמן: הם יצטרכו לבצע את החוק.

יעקב ליצמן: אני מדבר על פרופסור איתמר גרוטו, ראש שירותי הבריאות, על אלי גורדון, על ינון יוני ועורכת הדין שרון גוטמן.

יעקב ליצמן: הם עבדו על החוק הזה מעבר לשעות העבודה וגם בלילות.

יעקב ליצמן: הם אלה שיצטרכו לבצע אחר כך את הוראות החוק ולכן מגיע להם יישר כוח מיוחד.

יעקב ליצמן: אני רוצה לציין ששר האוצר לפני הישיבה היום ביקש ממני – גם היושב ראש ביקש לדון בנושא הווטרינרי - ונעניתי לבקשתו ואנחנו אכן נקצר את התקופה והחוק ייכנס לתוקף בעוד חצי שנה כאשר קודם דובר על עוד שנה.

יעקב ליצמן: החוק בנוגע לווטרינרים, במקום ארבע שנים התקופה תהיה שנתיים.

יעקב ליצמן: השר אמר לי שיעזור לי בזה ואני בטוח שהוא יעזור לגבי תקנים, אם צריך, ובכל מיני דברים נוספים.

יעקב ליצמן: אנחנו נעמוד בזה ונעשה את מה שמוטל עלינו.

יעקב ליצמן: אם חלילה וחס תתעורר איזו בעיה, אנחנו נפנה ליושב ראש, אבל אני לא אומר את זה כתירוץ וכאילו אני כבר הולך לבקש.

יעקב ליצמן: אנחנו הולכים לבצע את זה ובעזרת השם אנחנו נעמוד בזה.

יעקב ליצמן: בחוק הזה יש הרבה דברים ואני יודע שיש ויכוחים ואכן מה שמיותר לא צריך לעשות.

יעקב ליצמן: לא צריך לעשות עשרים אלף בדיקות על דברים כאשר הבדיקה נעשתה פעם אחת.

יעקב ליצמן: בדיון בממשלה, אדוני השר, היית נוכח בו, דובר למשל על ציוד רפואי ועל כל מיני דברים שאם יש באירופה ויש אישור, לא צריך עוד פעם לעשות בארץ.

יעקב ליצמן: יש אולי דברים בהם אנחנו מחמירים אבל בירוקרטיה צריך לקצר.

יעקב ליצמן: צריך לעשות רגולציה ולא יכול להיות שאנשים יחכו כל כך הרבה זמן לאישורים.

יעקב ליצמן: החוק הזה יגרום גם להורדת מחירים ויהיה יותר יעיל ומהיר בקבלת התוצרת.

יעקב ליצמן: אני רוצה להעיר שפה ושם לגבי מזון לילדים הייתה בעבר בעיה ואנחנו נצטרך להשקיע יותר בנושא הזה ואכן אני אשים עין על זה.

יעקב ליצמן: שם הבעיה לא הייתה במשרד הבריאות על אף שהעמידו אותנו לדין.

יעקב ליצמן: זה היה בקדנציה הקודמת ואני לא חשבתי שזה נכון, אבל כדי להיות זהיר אני מזכיר את זה.

יעקב ליצמן: בעיקרון אנחנו נעמוד בכל לוחות הזמנים.

יעקב ליצמן: אני מודה ליושב ראש שעשה את כל הדיונים, אני מודה לשר האוצר שבלעדיו לא היינו מגיעים לכל הרפורמות שהן סופר חברתיות ואני בטוח שבעזרת השם הציבור לא יתאכזב וזה יהיה חוק טוב.

אלי אלאלוף: תודה רבה.

אלי אלאלוף: אם מותר לי, אני רוצה להצטרף לברכות לעובדי משרד הבריאות.

אלי אלאלוף: נחשפתי למשרדים נוספים, אם זה משרד המשפטים, ודאי משרד האוצר, משרד הכלכלה, מערכת הביטחון, כולם באו והתייצבו מתי שהיו צריכים אותם ושיתפו פעולה.

אלי אלאלוף: לדעתי החוק הזה ישפר את מעמדם של כולם.

אלי אלאלוף: ברשותכם, חברת הכנסת ענת ברקו חייבת לצאת ולכן אני נותן לה את רשות הדיבור.

ענת ברקו: אדוני היושב ראש, כל הכבוד והרבה הערכה.

ענת ברקו: אני הייתי שותפה לדיונים.

ענת ברקו: תדעו לכם שלא הייתה לנו שום פגרה והתייצבנו בפני היושב ראש כמו חיילים וכך התנהלו הדיונים, בצורה מעמיקה ורצינית.

ענת ברקו: תודה גם לשרים שבאמת הרצינות הזו והכוונה הטובה הובילה לחוק הזה.

ענת ברקו: שתי הערות ממש בקצרה.

ענת ברקו: חשוב שבקיצור התהליכים לא תיפגע בריאות הציבור ויש כמה נקודות שאנחנו העלינו אותן גם במהלך החקיקה והדיון על החוק שהן נקודות רגישות.

ענת ברקו: הדבר השני זה הנושא של תאגידי הבשר או בדיקת הבשר שלא תהיה מגבילה לתאגידי המים ובסופו של דבר עשינו שירות דב לציבור.

יעקב ליצמן: למה?

יעקב ליצמן: כי יש מים בבשר?

ענת ברקו: גם.

ענת ברקו: גם כדי לבדוק וגם כדי שלא תהיה בעיה שבסוף אנחנו נייקר את הבשר כתוצאה מבניית התאגידים הללו כפי שקרה לצערנו הרב עם תאגידי המים.

ענת ברקו: מעבר לזה, אני מברכת על החוק ועל כל התהליך.

ענת ברקו: תודה לכם.

אלי אלאלוף: איציק שמולי, בבקשה.

אלי אלאלוף: הוא חייב לציין שהוא אחד מחברי הכנסת החרוצים בוועדה.

איציק שמולי: תודה רבה אדוני היושב ראש ורבותיי השרים.

איציק שמולי: אנחנו גם מברכים אתכם על המהלך הזה.

איציק שמולי: אני חושב שלא בכדי גם היושב ראש, גם נציגי הממשלה ואנחנו באים בגישה מאוד קונסטרוקטיבית לדיונים ואנחנו רוצים לעזור לכם לקדם את החוק ולעשות את המיטב שחכמת השולחן תוליד את החוק הכי טוב שאפשר.

איציק שמולי: יש לי שתי הערות מאוד מאוד קצרות ואני מרשה לעצמי לומר אותן דווקא לנוכח הגישה הקונסטרוקטיבית שאנחנו באים אתה וגם לנוכח הרגישות החברתית, גם שלך אדוני היושב ראש וגם של שני השרים.

איציק שמולי: הדבר הראשון שעליו אני חושב שאנחנו מוצאים בוועדה את דרך המלך זה מה שאמרה חברתי חברת הכנסת ברקו, בטיחות במזון.

איציק שמולי: כן יש הבנה לפתוח את העניין אבל בסוף אנחנו צריכים גם לוודא שהאחריות הראשונה שלנו נשמרת וזה שאנשים יצרכו את המזון שהוא ראוי למאכל.

איציק שמולי: אני חושב שכאן אין טעם לרדת לפרטי פרטים ואני חושב שמצאנו שפה משותפת יחד עם אלי גורדון ונציגי האוצר והמשפטים לגשר על כל הפערים.

איציק שמולי: ההערה השנייה שלי.

איציק שמולי: מפריע לנו מאוד שחלק ממה שכתוב בחוק משתמע כאילו עובדי התאגיד הולכים להיות עובדי קבלן.

איציק שמולי: זה משהו שאני לא חושב שאנחנו יכולים להסכים לו.

איציק שמולי: כפי שאנחנו מוצאים נקודות הסכמה בחלק מהותי, ברוב חלקי הרפורמה, ואנחנו מעוניינים לעזור ולקדם את זה יחד, הבקשה שלי מכם, משני השרים ומהיושב ראש, לחשוב מחדש, לשקול מחדש את העניין הזה.

איציק שמולי: אנחנו ממילא במקום הראשון בעולם המערבי בהעסקה קבלנית ולא יכול להיות שבסופו של דבר במהלך הזה שכרנו יצא בהפסדנו אם לתוך המנגנון הנצלני הזה יתווספו עוד ועוד אנשים.

איציק שמולי: מעבר לזה כמובן אני מברך אתכם על המהלך ואנחנו נמשיך בגישה הקונסטרוקטיבית שלנו בוועדה.

איציק שמולי: תודה.

אלי אלאלוף: חברת הכנסת יעל גרמן, בבקשה.

יעל גרמן: תודה רבה לך אדוני היושב ראש.

יעל גרמן: חבריי השרים, שר האוצר ושר הבריאות.

יעל גרמן: למרות שאני נמצאת באופוזיציה, אני מרגישה כאן לחלוטין בקואליציה כי אני מרגישה מחויבת לחוק הזה.

יעל גרמן: אני חושבת שזה אחד החוקים שיכול, ואני מדגישה את ה-יכול ומיד אני גם אפרט מדוע, להביא להוזלה.

יעל גרמן: יכול אבל לא בטוח.

יעל גרמן: אני אומרת את זה לך במיוחד אדוני שר האוצר כי אני יודעת כמה החוק הזה חשוב לך וכמה אתה רוצה להוריד את המחירים במשק.

יעל גרמן: אם לא ייעשו עוד ויתורים בחוק הזה, אם לא תהיינה עוד מספר התגמשויות, אני חוששת שבסופו של דבר לא נראה את ההורדה המשמעותית.

יעל גרמן: מכיוון שאני יודעת מה הייתה רוח החוק, אני לא יודעת עד כמה זה ידוע לך אבל ביום שאני יצאתי מהממשלה, אנחנו הגשנו במשרד הבריאות את תזכיר החוק כך שבהחלט הייתי שותפה לקווים המנחים שלו.

יעל גרמן: הקו המנחה היה שמה שטוב לאירופה, טוב לנו.

יעל גרמן: אנחנו לא צריכים להמציא את הגלגל ואנחנו לא צריכים להכביד יותר.

יעל גרמן: אם יש אישורים כמובן ממקומות שאנחנו סומכים עליהם באירופה וגם בארצות הברית, אין שום טעם ואין שום צורך בבדיקות נוספות כאן בארץ שמכבידות ומביאות בסופו של דבר את המחיר לצרכן.

יעל גרמן: אני עדיין לא מרוצה ואני מעירה את ההערות שלי והיושב ראש יודע.

יעל גרמן: אני ארגיש בנוח, כמובן יחד עם היושב ראש, במידה ובאמת לא יתגמשו במידה שלה

יעל גרמן: ערכתי צריך להתגמש לבוא אליך וגם לבוא ולומר לך: ראה, צריך לעשות עוד.

יעל גרמן: יש לי הערה נוספת.

יעל גרמן: יש לנו את מה שנקרא המזון הרגיש.

יעל גרמן: מלכתחילה כאשר חוקקו את החוק, גם בשביל שלום בית וגם כדי להגיע להסכמות, החליטו לשים בצד את כל מה שנקרא המזון הרגיש ולכן הרפורמה גם נקראת רפורמת הקורנפלקס, שם גנרי.

יעל גרמן: להערכתי צריך גם במזון הרגיש לעשות עוד צעד כי גם באירופה, כמו שאמרתי גם כאן בוועדה, לא מרעילים את התושבים שלהם כאשר המזון הרגיש שאוכלים באירופה מגיע לכאן.

יעל גרמן: אני סומכת על כך שבאירופה יודעים גם לשמור על בריאות התושבים גם במזון הרגיש.

יעל גרמן: אני חושבת שצריך לעשות עוד צעד במזון הרגיש.

יעל גרמן: אני יודעת שהיו הסכמות, אני יודעת ששמו את זה בצד אבל אני בכל זאת מעירה את זה כי אני חושבת שזה אולי באמת יביא לשינוי הגדול.

יעל גרמן: יושבת לידי חברתי הטובה מירב בן ארי שדואגת לכל חולי הצליאק, גם מניסיון אישי, ופועלת בנושא הזה בצורה נמרצת.

יעל גרמן: למזער, לפחות שבתוך ההסתייגויות לגבי המזון הרגיש יוציאו את המזון של חולי הצליאק ויקלו אתו כדי שאפשר יהיה גם להוזיל את המחיר של המזון הזה שהיום הוא שערורייתי.

אלי אלאלוף: תודה רבה.

אלי אלאלוף: רז הילמן, בבקשה.

אלי אלאלוף: תציג את עצמך.

אלי אלאלוף: אחד החרוצים בוועדה.

<רז הילמן: מנהל את תחום המזון באיגוד לשכות המסחר.

<רז הילמן: אני באמת רוצה לברך את הוועדה ואת השרים על החוק שהוא תוצאה של עבודה מאוד רצינית ומאוד מקיפה.

<רז הילמן: חוק מאוד מורכב.

<רז הילמן: על החוק הזה אנחנו עובדים תקופה מאוד ארוכה ובתקופה הזאת יצא לי לעבוד עם עובדי מדינה שהם מאוד מסורים, מקצועיים וקשובים.

<רז הילמן: גם עובדי המדינה במשרדי הממשלה וגם בוועדה הזאת.

<רז הילמן: זה נותן תרומה מאוד מאוד גדולה לתוצאת החוק ואיך הוא השתנה לאורך הזמן.

<רז הילמן: החוק הזה הוא חוק חשוב בגלל ההקלות ביבוא של מזון רגיל אבל מבחינתנו הוא גם חשוב לא פחות כי הוא יוצר תשתית להקלות במזון רגיש ואני מאוד מתחבר לדברים של חברת הכנסת גרמן.

<רז הילמן: מיד אחרי שהחוק הזה יאושר, איך שאנחנו רואים את זה, חשוב להשלים את העבודה ולהתאים את הרגולציה למה שקורה בעולם ולמצוא את הדרך להקל ולנהל את הסיכונים בצורה יותר חכמה ביחס לייבוא של מזון רגיש לישראל.

<רז הילמן: זה בעצם ישלים את העבודה ובאמת ייצר את הפחתת מחירים רוחבית שנדרשת.

<רז הילמן: תודה.

אלי אלאלוף: אייל רביד, בבקשה.

<אייל רביד: מנכ"ל ויקטורי.

<אייל רביד: תודה לכולם.

<אייל רביד: אני רוצה להגיד משהו אחד לשר.

<אייל רביד: דיברת קודם על קיצור הזמן.

<אייל רביד: אני חושב שיש פרק שעליו עסקינן ואני חושב שהגדרת חוק הקורנפלקס, בשפה שלי אני קורא לו חוק הייבוא המקביל, ונכון שיש בו עוד הרבה פרקים, ואני חושב שגם השר ליצמן, אם הוא יחשוב על זה קצת יותר לעומק – וכולם כאן התכנסו למטרה אחת, כדי להוריד מחירים – חייבים את פרק הייבוא המקביל לצמצם בו את הזמן.

<אייל רביד: נכון שצמצמתם משנה לשישה חודשים, אבל לא יקרה כלום אם את פרק הייבוא המקביל יצמצמו לשלושה חודשים.

<אייל רביד: גם כך בתוך הפרק הזה של הייבוא המקביל הגדרתם מלכתחילה - - -

אלי אלאלוף: הפסקנו לקרוא לזה הייבוא המקביל.

יעקב ליצמן: עשינו את זה במשרד אבל זה לא המקום להרחיב.

יעקב ליצמן: קיצרנו מעבר למה שאמרתי כאן לגבי החצי שנה לגבי כל מיני דברים.

<אייל רביד: כבוד השר, לך כשר ולי כמעסיק ומנהל חברה במדינת ישראל יש את אותה מטרה.

<אייל רביד: אם לרגע כבוד השר חושב שהמטרה שלו היא שונה משלי, אני אתקן.

יעקב ליצמן: אמרתי בדיוק הפוך.

<אייל רביד: אני חושב שלומר שצמצמנו לשישה חודשים זה יפה, אבל אנחנו ממתינים לחוק מיוני 2011.

<אייל רביד: מאז המחאה ב-2011 אנחנו ממתינים לחוק.

אלי אלאלוף: לא נלך להיסטוריה.

<אייל רביד: אנחנו ממתינים והחוק ייכנס ביוני 2016?

<אייל רביד: דיברה כרגע חברת הכנסת גרמן ואכן מה שטוב לאירופה לא טוב לישראל?

<אייל רביד: אנחנו יותר נאורים מאחרים?

<אייל רביד: אני לא חושב כך.

<אייל רביד: אני בסך הכול אומר שאם עסקינן כאן בהורדת מחירים, בואו נקדים את הפרק שעוסק בייבוא המקביל ככל שניתן כי בכל מקרה יש עיצומים כספיים על כל אלה שיעברו עבירות.

<אייל רביד: זה לא שזורקים מחר מזון לרשתות ועושים מה שרוצים.

<אייל רביד: יש עיצומים כספיים אדירים על מי שיעבור עבירות.

<אייל רביד: אני חושב שגם כך החוק בנוי על עוד חמישים מפקחים, חמישים מפקחים לא יכולים לפקח על אלפיים חנויות סופרמרקט בארץ.

<אייל רביד: אני חושב שאם כולם יחשבו טיפה איך עוזרים לעם כי בסופו של דבר מדברים כאן על העם.

<אייל רביד: אף אחד כאן הוא לא העם.

<אייל רביד: יש עוד עם למטה והשר אמר קודם השכבות החלשות.

<אייל רביד: אתם רוצים לעזור להם?

<אייל רביד: תעזבו דרך הייבוא המקביל.

<אייל רביד: תודה.

משה כחלון: איך רואים שאתה מהמגזר הפרטי.

משה כחלון: זה יפה.

מירב בן ארי: כן.

מירב בן ארי: הם האנשים של העם.

אלי אלאלוף: חבר הכנסת אייכלר ואחריו מנכ"ל מרכז השלטון המקומי.

ישראל אייכלר: כבוד השרים, כבוד הרב ליצמן שר הבריאות יושב ראש המפלגה שלנו, כבוד שר האוצר משה כחלון.

משה כחלון: חבר המפלגה שלכם.

ישראל אייכלר: כחלון הוא של כולנו.

ישראל אייכלר: עוד לפני שהייתה לו מפלגה, הוא היה של כולנו.

ישראל אייכלר: אני רוצה גם לשבח את היושב ראש על החכמה והסבלנות ובעיקר על יישוב הדעת כשהוא מנהל את הוועדה ואת הדיונים האלה.

ישראל אייכלר: אני כבר כמה שנים ראיתי דיונים אבל לא ראיתי מידה של סבלנות כל כך רבה ויישוב דעת, אבל יש לי תלונה נגדו - הוא מעסיק אותנו ובעיקר את העובדים מ-9:00 בבוקר עד 4:00 אחר הצהרים בימי ראשון ובימי חמישי.

ישראל אייכלר: אנחנו כבר לא עומדים בעומס.

ישראל אייכלר: באמת, לא ראיתי כזאת סבלנות.

ישראל אייכלר: מצד שני אני רוצה לומר שאני לא מכיר את כל סעיפי החוק כי הוא באמת גדול, ואני רוצה להיות בטוח שהוא באמת מסיר את כל האג'נדה שלך משה כחלון להוריד.

ישראל אייכלר: נראה לי, אולי לא הכרתי את החוקים הקודמים, שהעמיסו והעמיסו והעמיסו כל כך הרבה סעיפים שאני סמוך ובטוח שכאשר נעבור בסוף על כל החוק, אנחנו נראה שזה המינימום הנדרש לשמור על שני דברים: ראשית, על הוזלת מחירים וזאת המטרה של כולנו ולא רק של המפלגה שלך, ושנית, הסרת הבירוקרטיה וזה מרכיב מאוד חשוב בכלל בחיים בארץ הזאת שהיא מדינה בירוקרטית ביותר, ויחד זאת יש לנו בעיה כי דווקא בתחום המזון אנחנו חייבים לשמור על בטיחות המזון ובריאות הציבור וכל על מניעת הונאת הציבור והצרכן מבחינה כספית ושידע מה הוא משלם ומה הוא מקבל.

ישראל אייכלר: לכן שני הדברים סותרים במידת מה.

ישראל אייכלר: מצד אחד אנחנו רוצים להסיר מגבלות ומצד שני אנחנו צריכים להיזהר ולפקח על הדברים.

ישראל אייכלר: אני מאוד מברך את היושב ראש ואת כל חברי הוועדה, את היועצת המשפטית לוועדה ועובדי הוועדה, ומקווה שנשכיל ונצליח להוציא חוק שימלא את שתי הפונקציות שלכאורה סותרות שישלימו זו את זו, גם הסרת בירוקרטיה, גם הוזלת מחירים וגם שמירה על בריאות הציבור.

ישראל אייכלר: תודה.

אלי אלאלוף: מנכ"ל מרכז השלטון המקומי.

<שלמה דולברג: תודה רבה אדוני.

<שלמה דולברג: מכובדיי השרים, חברי כנסת, אדוני היושב ראש.

<שלמה דולברג: תודה על ההזדמנות.

<שלמה דולברג: החוק הזה אכן מעביר אחריות לפיקוח על איכות המזון מהרגולטור אל היצרנים.

<שלמה דולברג: אנחנו בהחלט מברכים על כך.

<שלמה דולברג: אבל אסור לשכוח שהחוק הזה גם מעביר סמכויות מהשלטון המקומי לשלטון המרכזי.

<שלמה דולברג: בעצם הוא מעביר את אחריות הפיקוח על בשר מן החי על תאגיד ממשלתי שיוקם בעתיד הכי קרוב שאפשר.

<שלמה דולברג: אנחנו כשלטון מקומי הבנו שזה רצונה של הממשלה ואנחנו גם משתפים פעולה עם התהליך הזה.

<שלמה דולברג: אנחנו חושבים שהוא תהליך חשוב אבל אנחנו מדברים היום על מאות בדיקות משנה מן החי שמתבצעות בכניסה לרשויות המקומיות והבדיקות האלה מתבצעות על ידי הווטרינרים העירוניים שזה מערך מורכב, רגיש מאוד לבריאות הציבור, ואנחנו חושבים – כפי שהוגש גם בטיוטת החוק – שתקופת ביניים להקמת התאגיד הזה, להסדרתו, להסדרת האגרות, להסדרת יחסי העבודה בו, להכנת תקנים בתקציב המדינה, זה דבר שלמדנו שלוקח הרבה שנים.

<שלמה דולברג: מתוך אחריות אנחנו חושבים שנכון שתקופת הביניים, כפי שמנוסח בחוק בהסכמות בין המשרדים, תהיה ארבע שנים עם אפשרות לשרים להקדים אותה לשנתיים.

<שלמה דולברג: אני חוזר ואומר את זה.

<שלמה דולברג: שמעתי מה אמר כבוד שר הבריאות אבל אנחנו חוששים ששנתיים זה פרק זמן קצר מדי.

<שלמה דולברג: אם במהלך הדרך השרים יחשבו ויראו שאכן המלאכה הושלמה והחזון קיים, בהחלט אפשר יהיה לקצר את התקופה.

יעקב ליצמן: אנחנו עשינו הפוך.

יעקב ליצמן: אם אנחנו נראה תוך שנתיים שלא מספיק, נבקש להאריך.

<שלמה דולברג: אני מכבד את זה.

<שלמה דולברג: אני רק מעיר את תשומת לב הוועדה לחשיבות של תקופת המעבר, חשיבות להסדרת חזון החוק הזה ואנחנו כמובן נתמוך בו.

משה כחלון: אורך העבודה הוא כאורך הזמן שאתה מקציב לה.

משה כחלון: תגיד ארבע, יהיה ארבע, תגיד שנתיים, יהיו שנתיים.

אלי אלאלוף: מירב בן ארי.

אלי אלאלוף: אם כבר הזכרת את הסיעה שלי, היא מהסיעה שלי.

מירב בן ארי: תודה אדוני היושב ראש.

מירב בן ארי: תודה גם לשרים, לשר משה כחלון ולשר יעקב ליצמן.

מירב בן ארי: אני רוצה להתייחס בקצרה כי אין זמן.

מירב בן ארי: קודם כל, אני עברתי כבר מספר פגישות עם הצוות שלך – גם עם פרופסור גרוטו וגם עם אלי גורדון והצוות שבאמת עושה עשייה מעולה עבור חולי הצליאק.

מירב בן ארי: אני כן רוצה להתייחס במילה כי גם חברת הכנסת גרמן התייחסה לזה.

מירב בן ארי: הנושא של הצליאק והמזון הרגיש, מהיום שהגעתי לכנסת עומד לפתחי.

מירב בן ארי: אני עוסקת בו כל הזמן ללא הרף ולכן גם אני מכירה את הצוות וגם את ליצמן מדי פעם אני משתפת בנושא.

מירב בן ארי: צריך להבין שהנושא של הצליאק, למרות שכל הזמן ניסו להוביל לשם, לא יבוא כהצעת חוק פרטית.

מירב בן ארי: לא יגיע מהמקום הזה אלא יגיע מכל מיני כיוונים אחרים.

מירב בן ארי: כן חשוב להבין שבתוך הרפורמה החשובה הזאת - ובאמת אדוני היושב ראש, עבודה באמת מדהימה.

מירב בן ארי: לא הייתי שותפה לה אלא הצטרפתי לוועדה רק בשבוע שעבר אבל בנושא של הצליאק עסקתי בלי קשר – ובאמצעות הרפורמה הזאת, וזה גם מה שהובטח לי כאן ואני מסתכלת עליך כי אתה יודע שאני מחכה לזה ואנחנו מחכים, אני אומרת את זה בשם חולי הצליאק שאני חלק מהם, אנחנו מחכים שבאמצעות הרפורמה הזאת יוסרו החסמים, לפחות חלקם, בטח בנושא ה-GMP וכן נוכל להגדיל את הייבוא.

מירב בן ארי: כמו שהשר שלי תמיד אומר, להגדיל את התחרות זה חלק מהעניין.

מירב בן ארי: אין ספק שגם הנושא של הסובסידיה לקמח וללחם בתמיכתו של השר ליצמן, גם זה משהו שאנחנו נתאם אותו.

מירב בן ארי: עוד משהו חשוב.

מירב בן ארי: בתמיכת שר הכלכלה הצלחנו להגיע לכך, את התמיכה שיקבלו ב-2016 מפעלי הבשר והצליאק.

מירב בן ארי: גם זה היה חלק מתהליך שהובלנו.

מירב בן ארי: יש כאן שלושה משרדים שלקחו חלק ואני גם מודה לחברת הכנסת יעל גרמן שגם היא הייתה חלק בעניין הזה.

מירב בן ארי: אני יודעת שאתה וגם עמותת הצליאק מחכים לזה ואני יכולה להבטיח לכם שאנחנו שם ואנחנו עוסקים בזה וזה עניין של זמן עד שזה יתרחב.

מירב בן ארי: תודה.

אלי אלאלוף: אבשלום דולב, נציג העופות.

<אבשלום דולב: אני מייצג את אותן משחטות שבעצם עובדות בתקני איכות גבוהים.

<אבשלום דולב: אנחנו רואים בחוק הזה בשורה ענקית מן הטעם הפשוט.

<אבשלום דולב: שר האוצר נקב בכמה מספרים וגם אני אגיד כמה מספרים.

<אבשלום דולב: יש לנו היום כשישים חוקים של רשויות מקומיות שמתעסקות בבדיקות משנה.

<אבשלום דולב: אנחנו, מנהלי המשחטות, לא יודעים איך להתמצא בים הגדול של הניירת.

<אבשלום דולב: דרך אגב, החוק יחסוך את היועצים המשפטיים, את הניירות, את ההוראות של כל עירייה והמערכת תהיה הרבה יותר מוסדרת.

משה כחלון: תזמין אותי כשתגרוס את הניירות.

<אבשלום דולב: אני חושב שנעשה טקס גריסת החוקים האלה.

יעקב ליצמן: יש עוד כמה חוקים שהייתי מוסיף.

<אבשלום דולב: הענף של הפטם מגלגל כשבעה מיליארד שקלים.

<אבשלום דולב: זה בעצם שליש משוק המזון בארץ.

<אבשלום דולב: לכן ההצעות שהניחו כאן על השולחן חבריי הטובים ממשרד הבריאות - גילוי נאות, עבדתי אתם הרבה מאוד שנים כמנכ"ל מועצת החלב – הניחו נייר עבודה מצוין.

<אבשלום דולב: אנחנו צריכים לנוע אתו במהירות אבל צריך מאוד להיזהר, ואני אומר את זה גם לשר האוצר וגם לשר הבריאות כמי שהייתי שותף ברפורמות גדולות במשק החלב הישראלי, שרפורמות כאלו הן מאוד רגישות וצריך להיות קשוב לתהליכים שצריך להעביר בכל המערכות.

<אבשלום דולב: לכן, תשקלו את הדברים טוב טוב.

<אבשלום דולב: אנחנו מגיעים כרגע לרפורמה הזאת אחרי שני בג"צים, עשרות, אם לא מאות אלפי שקלים שהשקענו, כאשר כל הבג"צים אמרו רק דבר אחד:

<אבשלום דולב: תנו לנו חוק נורמלי שנוכל לחיות במדינת ישראל כך שמכולה של עופות שיוצאת ממפעל עוף טוב בבית שאן, סתם לדוגמה, לניו יורק ואיננה צריכה שום בדיקה, אותה מכולה שיוצאת מאותו עוף טוב לתל אביב, לא צריכה שום בדיקה.

<אבשלום דולב: לכן הפיילוט שנעשה בתל אביב על ידי הרופא הווטרינרי של תל אביב בשיתוף השירותים הווטרינריים של ישראל שהצליח, הוא פיילוט שכבר עובד שנה ושלושה חודשים והוא בעצם סימן מוביל לכל המערכת.

<אבשלום דולב: אני מבקש מאוד שהפרק הזה של הווטרינריה בחוק יסתיים ואני אומר שכאשר הפרק מסתיים, אני יכול ללכת הביתה.

<אבשלום דולב: ברגע שהוא ייגמר, אנחנו נהיה פרטנרים טובים גם למרכז השלטון המקומי ולכל המערכות שמלוות את השינוי ומוכנים לקחת חלק פעיל בתוך הוועדה.

<אבשלום דולב: הצעתי את זה גם לוועדה, ועדת מעקב שתהיה על פי חוק ושתלווה את החוק ותוביל אותו על ידי גורמי המשק השונים.

<אבשלום דולב: תודה רבה.

אלי אלאלוף: תודה לך.

אלי אלאלוף: אני חייב להודות לך על כל המעורבות עם הרב הגיון ושכל שאתה מביא לנו בוועדה וגם בין ישיבות הוועדה.

איציק שמולי: אנחנו מדברים על העברת אחריות ולא זריקת אחריות.

איציק שמולי: לא על זה שתצא מכולה מעוף טוב למרכולים בתל אביב ולא יהיה פיקוח.

איציק שמולי: אנחנו כנראה לא מבינים אחד את השני.

<אבשלום דולב: כנראה לא הובנתי טוב.

אלי אלאלוף: זאת לא הייתה הכוונה.

<אבשלום דולב: על פי הצעת החוק מי שיש לו תנאי ייצור נאותים, איננו זקוק לפיקוח אלא בקצה של המסלול על המדפים.

איציק שמולי: זה עוד לא נדון.

אלי אלאלוף: זה עוד לא נדון, אבל זאת המטרה ואני בטוח שתשתכנע.

<קריאה: מבחינת חבר הכנסת שמולי עדיף שהעוף לא יצא בכלל.

אלי אלאלוף: ברשותכם, אהוד פלג ואחר כך ביוזמתו אלי גורדון יישא כמה דברים.

אלי אלאלוף: לא ביקשת אבל אני מבקש.

<אהוד פלג: מנכ"ל המועצה הישראלית לצרכנות.

<אהוד פלג: המועצה רוצה לברך על התהליך ומטרתו להוריד את יוקר המחיה בישראל.

<אהוד פלג: אנחנו יודעים כמה אנחנו סובלים מהתהליך הזה.

<אהוד פלג: אבל אנחנו גם עדים כאן למשהו שאין לי שם אחר לכנות אותו אלא שביל הזהב.

<אהוד פלג: הן במאמץ הרב מגזרי שבא לידי ביטוי בעבודת הוועדה עם עבודה מאוד רצינית של ניסיון למצוא את ההבדל בין בירוקרטיה מאוסה ומייקרת לבין רגולציה אחראית מינימליסטית אבל עדיין עושה את עבודתה בשמירה על אינטרסים חיוניים של הציבור כמו בריאות, כמו מניעת הטעיה של צרכנים.

<אהוד פלג: הירידה לפרטים מאפיינת את עבודת הוועדה אדוני.

<אהוד פלג: אמרו שאלוהים הוא בפרטים וזה נכון.

<אהוד פלג: מתייחסים למטריה כל כך מורכבת ועושים את זה מתוך תהליך של הקשבה, של כבוד הדדי, של התחשבות תוך דבקות במטרה.

<אהוד פלג: כאן אנחנו מאוד מתפעלים מההובלה החכמה והמכבדת שלך כיושב ראש הוועדה חבר הכנסת אלאלוף וסבורים שמעבר למטרה שתושג כאן בתוחם עבודת הוועדה, יש לנו כאן מודל לתהליך של רפורמה שבא לשנות סדרים שהיו נראים מאוד מאוד קשים לגישור אבל במאמץ משותף, ברצון טוב ובעיקר בהבאה בחשבון של כל הערכים בהם צריך להתחשב, המטרה הזאת ניתנת להשגה.

<אהוד פלג: אנחנו מאוד מקווים שהיא תהווה דוגמה לתהליכים נוספים שיקרו בעקבותיה.

<אהוד פלג: תודה.

אלי אלאלוף: תודה.

אלי אלאלוף: אלי גורדון, ממש מתוך הערכה.

אלי אלאלוף: כל עובדי המדינה שעובדים במערכת של הוועדה, אני חייב להגיד שהם דוגמה ומופת.

אלי אלאלוף: חבל שהתקשורת לא מתעניינת בעבודה האדירה שלנו.

אלי אלאלוף: אלי, אני חייב להגיד לך, והזכיר את זה השר ליצמן בשיחה מקדימה, הוא מחזק אתכם, את העובדים שלו, אבל לא רק בגלל מה שאתם עושים עד לאישור החוק אלא גם בגלל המשימות שיוטלו עליכם לאחר אישור החוק.

אלי אלאלוף: תודה אלי.

זוהיר בהלול: הייתי מציע לך, גורדון, שתפרוש אחרי דברי המחמאות האלה.

<אלי גורדון: אני רוצה להודות לכולם קודם כל על הכבוד להופיע ולהודות בשם כל הצוות.

<אלי גורדון: הצוות זה לא רק צוות של משרד הבריאות אלא זה צוות של משרד הכלכלה, משרד המשפטים, משרד האוצר, משרד החקלאות וכולם כאן כחזית אחת, כממשלה אחת, עמלנו על גיבוש של כל עיקרון ועיקרון של החוק ועל כל סעיף וסעיף.

<אלי גורדון: על זה אני מוקיר תודה לכל הצוות שתרם ימים כלילות כדי לעמוד בלוחות זמנים, קודם כל במטרה להתכנס לחוק ההסדרים ואחר כך כדי להישאר בחוק ההסדרים.

<אלי גורדון: אני מקווה מאוד שנוכל לעמוד במשימה הזאת.

<אלי גורדון: אני רוצה להודות לאדוני היושב ראש ולחברי הכנסת שמתעניינים ועובדים יחד אתנו על הסבלנות להקשיב לנו.

<אלי גורדון: הם עובדים אתנו יום יום, סעיף סעיף ותת סעיף של תת סעיף וכן רוצים להבין האם נשמר האיזון בין בטיחות מוצרי המזון שישווקו לאחר יישום הרפורמה לבין יוקר המחיה.

<אלי גורדון: לנגד עינינו כצוות עמדה המשימה הזאת, ליצור במסגרת החוק את האיזון הנכון בין הגנה על בריאות הציבור שזה התפקיד העיקרי של עובדי משרד הבריאות ושל כל עובדי הממשלה ומצד שני כן להשיג את המטרה ולגרום להוזלת המחירים.

<אלי גורדון: תודה.

<אלי גורדון: אני מקווה שנמשיך להופיע בוועדה שלך אדוני היושב ראש לשם אישור לא מעט תקנות בריאות הציבור שהן נגזרת מהחוק הזה ואני מקווה מאוד שלא נגיע לבקש הארכה כי יש לא מעט משימות לעשותן במהלך שישה חודשים שנותרו לנו ליישום כמו השלמת מערכת ממוחשבת, קליטת עובדים וכדומה.

<אלי גורדון: אנחנו נעשה מאמץ לעמוד גם במשימה הזו יחד כצוות.

<אלי גורדון: תודה רבה לכולם.

אלי אלאלוף: תרשו לי לתת את רשות הדיבור לשרים שיסכמו.

אלי אלאלוף: כבוד שר הבריאות, הרב ליצמן.

יעקב ליצמן: תודה אדוני היושב ראש ותודה לכולם.

יעקב ליצמן: אומר רק מילה אחת על המזון הרגיש.

יעקב ליצמן: אנחנו בהחלט נהיה רגישים.

יעקב ליצמן: אני הזכרתי את זה מיוזמתי בדיון.

יעקב ליצמן: אני יודע מה זה כי הכרתי את הנושא בסיבוב הראשון לכהונתי כסגן שר.

יעקב ליצמן: על אף שעשו לנו עוול במשרד הבריאות, בכל זאת אנחנו נקפיד.

יעקב ליצמן: אני לא אתן להוריד שום דבר מהטיב ולמרות הקיצור, זה לא יהיה על חשבון הטיב.

יעקב ליצמן: למשרד הבריאות יש דיונים לקיצור תהליכים.

יעקב ליצמן: אני מקצר תהליכים ודורש בלי חוק שהמשרד ייתן מענה לכל מיני דברים.

יעקב ליצמן: אני בטוח שבעזרת השם בלי תוספת שינויים וחוקים, נוכל לעשות רפורמות חדשות ולשפר את השירות לציבור.

יעקב ליצמן: אני שוב מודה לשר האוצר וכמובן ליושב ראש הוועדה.

אלי אלאלוף: אדוני השר, היות ואתה ידידי, מותר לי לחרוג טיפה מהפרוטוקול ולאפשר קצת הומור בדיון כאן.

אלי אלאלוף: חבר הכנסת זוהיר בהלול.

זוהיר בהלול: אדוני היושב ראש, אמרו שאלוהים נמצא בפרטים הקטנים.

באסל גטאס: בשטן.

ישראל אייכלר: כל אחד והאלוהים שלו.

זוהיר בהלול: דוקטור באסל גטאס, אני מצטט מישהו שדיבר לפני שנכנסת.

זוהיר בהלול: אל תתערב במה שלא היית נוכח בו.

זוהיר בהלול: הואיל ואני לא אל ואני לא שטן, אני לא נכנס לפרטים הקטנים אלא יכול לומר ברמת הכותרות ממש בקיצור כי כבוד השר כחלון בפיקוח נפש ואי אפשר לעכב אותו יותר מדי.

יעקב ליצמן: כל דקה שהוא יושב כאן, אתה חוסך בתקציב המדינה.

זוהיר בהלול: אני חושב שאנחנו תמימי דעים שאנחנו בכנסת כמעט מן הקצה אל הקצה – לא כמעט אלא מן הקצה אל הקצה – נילחם מלחמת חורמה כנגד יוקר המחיה ונפעל כדי להוריד את מפלס המחירים במדינה שהפכה להיות מאוד יקרה, אדוני שר האוצר.

זוהיר בהלול: אני נגד בירוקרטיה.

זוהיר בהלול: דיברתם על בירוקרטיה.

זוהיר בהלול: בוודאי שאני מתנגד כמעט לכל סוג של בירוקרטיה אבל גם לבירוקרטיה יש קווים אדומים כמו רגולציה על בריאות הציבור.

זוהיר בהלול: אני לא חושב שאנחנו צריכים להקל ראש על בריאות הציבור, ואם יש תהליכים שהם בלתי נמנעים, אנחנו צריכים לאמץ דווקא את מה שאנחנו מתעבים, קרי, הבירוקרטיה.

זוהיר בהלול: נקודה אחרונה אדוני היושב ראש.

זוהיר בהלול: לא הכול צריך להיות חקיק, מהמילה שפיט.

זוהיר בהלול: לא הכול צריך להיות חקיק במדינה הזאת וגם בבניין הזה.

זוהיר בהלול: אתם צריכים גם לקחת ארגונים, גופים ועמותות שייקחו חלק לפחות בהבניית חברה שמתפקדת ולא תמיד תחת גרזן החוק.

זוהיר בהלול: החוק חשוב ואנחנו נמצאים בבית המחוקקים אבל אדוני שר האוצר, האזרחים לא יכולים להתנער ממחויבותם להתמזג ולהשתלב עם בריאותו של הציבור ועם האינטרסים של הציבור.

זוהיר בהלול: אי אפשר תמיד לבקש מבן אדם במדינה דמוקרטית ונורמלית לעבוד רק תחת מטריית החוק.

זוהיר בהלול: לכן אני קורא לכולם להיות שותפים לעשייה ולא תמיד תחכו ותמתינו בכיליון עיניים שאנחנו נכפה עליכם דרך חוקים את כל ההתנהלות שלכם בחיים.

זוהיר בהלול: תודה רבה.

אלי אלאלוף: שר האוצר, בבקשה.

משה כחלון: ראשית, אני רוצה להודות לחברי הכנסת מהאופוזיציה ומהקואליציה על הסיוע בכל חוק ההסדרים ובכל החוקים שנדונים בכל הוועדות.

משה כחלון: אני רוצה להודות לאמיר רשף ולשירה גרינברג ממשרד האוצר.

אלי אלאלוף: אתה לא יודע כמה אתה צריך להודות להם.

משה כחלון: אני לא מפסיק להודות להם.

משה כחלון: באמת הם ראויים לכל שבח.

משה כחלון: יעל גרמן, אני רוצה להודות לך כי עוד רגע עברתי על איזה חטא נורא ואת עצרת אותי.

משה כחלון: מי שהגיש את החוק זה אנחנו, אבל מי שהכין את החוק – זאת הממשלה הקודמת.

משה כחלון: יעל גרמן, יאיר לפיד, הם אלה שהכינו אותו.

משה כחלון: אנחנו שיפרנו, אנחנו ייעלנו, אנחנו הבאנו אותו אבל מי שהכין אותו, אלה הם.

משה כחלון: עוד רגע הייתי עושה חטא נורא אבל ברוך השם עזרת לי.

משה כחלון: הזכרת את זה בעדינות אבל זה היה נכון.

משה כחלון: אלה לא אנחנו אלא אתם.

באסל גטאס: בכל מקרה היינו מוחלים לך.

משה כחלון: החשבון שלנו הוא למעלה.

משה כחלון: לא כאן.

משה כחלון: מצד שני, חבר הכנסת גטאס, ביהדות אומרים מזמור שיר חנוכת הבית לדוד.

משה כחלון: אומרים מהי חנוכת הבית?

משה כחלון: אומרים שמי שחנך, זה שלו.

משה כחלון: אם כן, אנחנו חנכנו את הרפורמה הזאת.

משה כחלון: אייל רביד מ-ויקטורי.

משה כחלון: אתך אי אפשר להתווכח כי אתה עשית את זה.

משה כחלון: הוכחת שאפשר.

משה כחלון: המגזר הפרטי הוא יותר מהיר, יותר זריז, יותר יעיל מהמגזר הציבורי.

משה כחלון: אנחנו נעשה את הכול כדי שזה לא יהיה חצי שנה פלוס אלא יהיה עד חצי שנה אבל אתה צודק ואכן אפשר לעשות את זה.

משה כחלון: אני סמוך ובטוח שאנשי משרד הבריאות, החקלאות והאוצר יעשו הכול כדי לקדם את זה.

משה כחלון: אין שום סיבה בעולם שימשכו את התקופה.

משה כחלון: כאשר אתה מדבר, שומעים את המגזר הפרטי מדבר ואני תמיד אומר שהמגזר הפרטי הוא החלוץ, הוא המוביל והוא עוזר לנו כי הוא הרבה יותר זריז והרבה יותר קטן.

משה כחלון: אין לו נציב שירות מדינה אם אתה רוצה לגייס עובדים, אתה מגייס אותם אבל אנחנו צריכים את נציב שירות המדינה ומחכים חמישה חודשים לווטרינר או למשהו אחר.

משה כחלון: אל תקנא בנו.

משה כחלון: בסך הכול הדברים שלך הם נכונים ואמיתיים ואנחנו נעשה את הכול כדי שזה יקרה.

משה כחלון: אני מקווה שלא שכחתי שום דבר.

<קריאה: את חולי הצליאק.

מירב בן ארי: הוא ממש לא שכח.

משה כחלון: קיבלתם את חברת הכנסת.

מירב בן ארי: היחידה שהתייחסה לזה.

משה כחלון: שוב, תודה רבה.

משה כחלון: אדוני השר, תודה, חברות וחברי הכנסת, תודה.

משה כחלון: אלי אלאלוף ידידי, באמת תודה על הכול.

משה כחלון: התמזל מזלנו שאתה מנהל את הנושא כי מדובר ברפורמה מאוד מורכבת וקשה.

משה כחלון: שמעתי כאן את חברי הוועדה ולכן אני לא צריך להוסיף יותר.

משה כחלון: תודה רבה ובהצלחה.

משה כחלון: <

אלי אלאלוף: כל טוב לכם.

אלי אלאלוף: הישיבה נעולה.